Årsmelding fra bystyregruppa

Heidi Bjerga er SVs representant i bystyret i perioden 2015 til 2019.

Heidi Bjerga har plass i formannskapet og administrasjonsutvalget, og er gruppeleder.

Jan Refsnes er frikjøpt 10%

Vara til bystyret er Jan Refsnes, Nina Eltervåg og Eva-Tone Breivik

Vi er i tillegg representert i 3 hovedutvalg:

Nina Eltervåg er representant i helse- og sosialutvalget

Jan Refsnes i teknisk utvalg

Jan Refsnes i kommuneplankomiteen

SV havnet vi i opposisjon februar 2016, det betyr at vi legger fram alle saker på egenhånd, og vi opplever til stadighet at posisjonen stemmer ned våre forsøk på å bidra en bedre utvikling i kommunen til beste for innbyggerne. Vi opplever oftere at partiene i opposisjon støtter våre forslag. Men det hender at vi får gjennomslag. Som da det kom forslag om at deler av bussveien i Strandgata ikke skulle tilrettelegges for konvertering til bybane, som eneste strekket på hele traseen mellom Stavanger og Sandnes. Forslaget vårt var at Sandnes kommune ikke kan akseptere en løsning som ikke sikrer mulighet for konvertering til bybane på noen deler av strekningen som er en del av Bussveien, uten at Fylkestinget godkjenner dette. Dette kunne ikke Sp og Frp støtte, men alle de andre støttet det, så vi fikk flertall for vedtaket.

Videre foreslo vi at Sandnes kommune ber om at det legges fram dokumentasjon på at traseen ikke får konsekvenser for en framtidig bro over Gandsfjorden og togstoppet på Lura som er under planlegging. Dette fikk kun SVs stemme, men dette har vi fulgt opp i kommunaplankomiteen. Vi registrerer at verning ikke står sterkt i kommunen for tiden. Vi foreslo å støtte kulturmyndighetene når det gjelder deres løsning for Strandgata 5, 7, 9 og 11 som i dag er vernet. Dette fikk kun SVs stemme i juni. Flertallet bekreftet dette i bystyret i desember, da Ap på vegne av Ap, Frp, Sp, H, KrF fremmet forslag om at Strandgata 5-11 ikke blir vernet, selv om rådmannen foreslo vern.

Den 25.oktober 2017 la Rådmannen fram sitt forslag til økonomiplan for Sandnes kommune 2018 – 2021. Økonomiplanen gir store utfordringer til oss folkevalgte fordi det fortsatt skal kuttes i drift, noe som er vedtatt tidligere og pågår gjennom omstillingsarbeid i samarbeid med ansatte, administrasjon og folkevalgte. I tillegg signaliserte rådmannen at det vil komme ytterligere kutt i tiden framover, selv om rådmannen har fredet 2018-budsjettet, utover kuttene som ligger inne i vedtatt budsjett. Rådmannen foreslo å bruke fond til drift for å unngå ytterligere kutt i første del av perioden. I tillegg foreslo rådmannen å innføre eiendomsskatt på verk og bruk, og la dette inn i budsjettforslaget fra 2020, samtidig som Sandnes og Forsand slås sammen.

SV la fram eget budsjett og vedtok å følge opp våre intensjoner fra fjoråret. Vi prioriterte de ansattes arbeidsforhold, og tjenestene til innbyggerne i vårt budsjett. SV holder på tidlig oppstart på Skaarlia skole, og utsetter Bogafjell skole.

Når det gjelder driftsbudsjettet, foreslo vi å reversere en god del av kuttene til både skole, barn og unge, levekår og teknisk. Vi økte rammene, slik at de selv velger hvilke tiltak de vil prioritere. De har lange kuttlister å ta av, etter at de har vært med på omstillingsarbeidet i kommunen de siste årene.

I tillegg hadde vi noen prioriteringer som vi øremerka midler til. Det var blant annet sosialstønaden som vi økte med 2,5 millioner utover rådmannens forslag. I dag kuttes stønaden for familier som mottar barnetrygd, tilsvarende barnetrygden. Det er ikke noen andre steder barnetrygd blir regnet som inntekt, og dette rammer de svakeste familiene i Sandnes.

Vi reduserte forslaget om økt foreldrebetaling i barnehagene. Rådmannen foreslo økning på 6,6%, men vi la kun inn indeksregulering. Og vi økte rammen for støtte til frivillige lag og organisasjoner med en million. I tillegg la vi inn at skolene får reversert forslag til kutt på 2,4 mill i 2019 økende til 7,4 i 2020 og -21.

Regjeringen stiller nå krav om bemanningsnorm på 6 barn pr ansatt i barnehagene, og har lagt inn lærernorm omtrent tilsvarende SVs mål i skolen, til stor frustrasjon for posisjonen og administrasjonen, men til glede for ansatte og oss i SV. Det er altså regjeringen som sikrer nok ansatte både i skolen og barnehagene i kommunen, ikke posisjonen.

Vi satte også av 2,75 millioner til flere arbeidsplasser i Attende og ProService. Det er i dag opptil fem års venteliste på VTA-plassene. Det er arbeidsplasser for personer som trenger varig tilrettelegging på arbeidsplassen. Det er staten som i dag finansierer plassene, men kommunene kan også bevilge penger slik at enda flere kan få arbeid. Dette mener vi er viktig å prioritere.

Vi la inn økning i renhold med fire millioner, utover rådmannens to millioner som kun dekker økte areal. Det er mye godt vedlikehold i godt renhold. I tillegg er det viktig at det settes inn vikarer når ansatte er sykemeldte. Da blir det ikke for stor belastning på de andre kollegene. I dag utsettes de ansatte for stor arbeidsbyrde. Vi prioriterte også økning til hjemmetjenesten, som har stort arbeidspress, og hvor rådmannen ikke klarte å prioritere økning som dekket behovet.

Vi tar også inn igjen noen av kuttforslagene til både Kinokino og kulturhuset. Vi må legge til rette for gode kulturarena i kommunen.

Dette foreslo vi å finansiere gjennom innføring av eiendomsskatt med bunnfradrag på bolig. Når innbyggerne er med å bidrar til gode offentlige tjenester mener vi at de også setter pris på et godt tilbud. Og vi håper de ansatte også setter pris på bedre arbeidsforhold.

Ellers hadde vi tekstforslag på at Sandnes kommune skal bidra til at våre elever og ansatte ikke skal oppleve seksuell trakassering. Vi vil at Sandnes kommune skal starte opp med holdningsskapende arbeid i barnehagene, skolen, administrasjonen og på de offentlige arbeidsplassene. Dette fikk dessverre bare ti stemmer fra SV, Krf, V, MDG og ei fra H.

Vi foreslo økt grunnbemanning, tillitsreform, at Sandnes blir skatteparadisfri kommune, at kommunen skulle reversere bruk av arbeidsmiljøloven til den gamle, at kommunen skulle bli TISA-fri, at bedrifter skal ha lærlinger lokalt, at kommunen skal bruke fagfolk, og ikke erstatte dem med lærlinger, og ikke minst at kommunen skal ha 2 lærlinger pr 1000 innbyggere nå, dvs 152 lærlinger i 2018, ikke om to år slik posisjonen legger til grunn.

I tillegg foreslo SV at Sandnes kommune vil sikre at alle nye barnehager i kommunen skal være i kommunal regi, og at kommunen utarbeider en plan for rekommunalisering av de private kommersielle barnehagene som er etablert i kommunen. Kommunen skal også ha dialog med eierne av ideelle barnehager for å vurdere om kommunen kan overta driften hvis de ønsker å selge eller avvikle. Ingen av våre forslag fikk flertall.

Ellers hadde vi et felles tekstforslag med SV, V, KrF, MDG og H vedrørende utslippskutt. Et samlet Storting og regjering signerte for utslippskutt på 40 % innen 2030, jfr Paris-avtalen i 2016. Bystyret ber rådmannen i forbindelse med revidering av Miljøplan for Sandnes om å lage en plan for hvordan disse utslippskuttene skal nås lokalt i Sandnes kommune. Dette stemte Ap, Sp og FrP mot.

En sak vi har fulgt tett i år, er barnhagene. Nå er flertallet av barnehageplassene i kommunen private. Dette utfordrer økonomien, siden de har rett på 100% støtte basert på kostnadene kommunen hadde to år tidligere. En konsekvens er at selv om de kommunale nå har kuttet i driften, har dette ikke rammet de private kommersielle barnehagene enda. De får bedre driftsstøtte enn våre kommunale, samtidig som de ansatte har dårligere pensjonsavtaler. Mellomlegget havner i lommeboka til eier av Læringsverkstedet, FUS og Espira. I tillegg har de hatt gunstige festeavtaler, som nå er i ferd med å løpe ut, og vi foreslår at de ikke fornyes. Dette er en sak vi skal fortsette å følge opp.

Det er nå klart at det blir park, og ikke parkering på Ruten. Vi må passe på at området ikke ender som en minipark med omfattende nedbygging. Flertallet har allerede vedtatt ekstrem byggehøyde og utnyttingsgrad, noe som vil legge store deler av området i skygge. Det kommer også kuttforslag på parken allerede nå. SV skal stå på for å sikre at hjertet av sentrum blir parken alle har ventet så lenge på.

Det ble avholdt folkeavstemming i Sandnes om kommunesammenslåing på Nord-Jæren. Dette ble avvist og bystyret sa nei til storkommune, men flertallet i bystyret har sagt ja til å slå sammen Sandnes og Forsand. Vi i SV har sagt nei til å gå sammen med Forsand, men det var bare tre i bystyret som sa nei til dette. Så det arbeides det videre med, selv om det har vært store protester i Forsand.

Vi ser og at det ligger an til en ny runde med justering av markagrensen i Sandnesmarka. Det var bare SV, V og MDG som stemte for at den ikke skulle behandles i forbindelse med arbeidet med ny kommuneplan. Dette vil være en viktig sak for SV å følge opp. Vi ser allerede nå at kommunens eget tomteselskap ønsker å bygge innenfor markagrensene.

Rådmannen valgte å trekke forslaget til mobilitetsplan som ble lagt fram i høst etter sterk kritikk fra posisjonen. Noe av det som ble kritisert er at det ikke var lagt opp til å opprettholde antall parkeringsplasser i sentrum. Skal Sandnes blir en grønn og livskraftig kommune, må vi ta inn over oss at det krever gode politiske vedtak som bidrar til redusert bilbruk. Her har vi i SV en viktig jobb å gjøre.

SV foreslo også etiske retningslinjer innen finansforvaltningen. Dette fikk kun SVs stemme.

SV leverte interpellasjon vedrørende rekommunalisering av kommersielle private barnehager. Ordføreren mener dette ikke er aktuelt nå!

En sak som kommer til å være på det politiske bordet framover i flere år framover er bypakken og byvekstavtalen. SV fremmet forslag om at blir utarbeidet et klimaregnskap for byvekstavtalen. Her fikk vi støtte av V og MDG. I tillegg foreslo vi at Sandnes kommune skulle kreve at det blir byggestart på dobbeltsporet sørover fra Sandnes og at arbeidet med gjenåpning av Ålgårdsbanen starter i første del av NTP-perioden. Her fikk vi kun MDG sin støtte.

Bystyregruppa har jobbet godt sammen, og samarbeidet med styret fungerer også godt. Det er tyngre å være i opposisjon og prøve å gjøre en god jobb i bystyret og formannskapet etter bruddet med FrP. Men vi prøver så godt vi kan å fremme god SV-politikk til beste for innbyggerne. Vi ønsker enda mer samarbeid med medlemmene, og håper vi kan få til dette i løpet av 2018. Jo flere som bidrar med innspill og forslag, jo bedre blir politikken vår.

Ellers må jeg takke Jan Refsnes spesielt. Han måtte steppe inn i bystyremøtet og økonomibehandlingen i desember, siden jeg brakk ankelen og var forhindret fra å stille. Han gjorde en fantastisk jobb.

For bystyregruppa, Heidi Bjerga, gruppeleder